Adolf Wermuth

Adolf Wermuth (født 23. mars 1855 i Hannover, død 11. oktober 1927 i Berlin) var en tysk jurist, embetsmann og politiker (partiløs). Wermuth var sitt lands finansminister fra 1909 til 1912 og overborgermester i Berlin fra 1912 til 1920.

 Liv og virke 
 Bakgrunn 
Wermuth var sønn av generalpolitidirektør Karl Georg Ludwig Wermuth; familien var borgerlig med monarkistisk sinnelag. Etter abitur fra Gymnasium Andreanum i Hildesheim studerte han jus ved universitetene i Leipzig, Heidelberg og Göttingen og tok juridisk statseksamen.

 Karriere 
Wermuth arbeidet som dommer og hadde ulike stillinger i innenriksdepartementet. Han var tysk representant (rikskommissær) ved Melbourne Centennial International Exhibition i 1888 og verdensutstillingen i Chicago 1893.Projekt Runeberg: Nordisk familiebok, andre opplag 1921 lest 1. april 2015 Etter overleveringen av Helgoland fra Storbritannia til Tyskland i 1890 (Helgoland–Zanzibar-traktaten) ledet han interimsadministrasjonen av øya.

Adolf Wermuth ble første understatssekretær i Reichsschatzamt og deretter fra 1909 statssekretær samme sted (finansminister). Han ble ansvarlig for gjennomføringen av riksfinansreformen utarbeidet av regjeringen Bülow. Wermuth gikk av som finansminister i regjeringen Bethmann Hollweg da hans forslag om forhøyet arveavgift ikke fikk regjeringssjefens tilslutning.Deutsches Historisches Museum (LEMO) Jahreskronik 1912 besøkt 1. april 2015 

I mai 1912 ble Wermuth valgt av byparlamentet til etterfølger av Martin Kirschner til overborgermester i Berlin. Dette embede innehadde han fra 1. september 1912 til 25. november 1920. Som overborgermester i Berlin grunnla han kommunale elektrisitetsverk og utvidet det underjordiske jernbanesystemet.Berlins internettside: Zweckverband Groß-Berlin 1912-1921 lest 1. april 2015 Da byens vareforsyning for næringsmidler i 1912 fungerte dårlig, lot Wermuth byen kjøpe kjøtt for 12 millioner riksmark. Kjøttvarene ble solgt videre til innbyggerne til kostpris. Han ledet byen ved utvidelsen til Stor-Berlin i oktober 1920. 

Adolf Wermuths stilling ble svakere etter revolusjonen i 1918, særlig som følge av de stadige streikene og ytterliggående sosialisters innflytelse i de kommunale organer. Etter elektrikerstreiken i 1920 mistet han støtte fra såvel sosialistisk som borgerlig hold og gikk av som overborgermester etter valget i 1920, da flertallet gikk til sosialdemokratene og USPD.Hannoversches biographisches Lexikon: von den Anfängen bis in die Gegenwart lest 2. april 2015

Wermuth utga sine memoarer Ein beamtenleben (En embetsmanns liv) i 1922.Projekt Runeberg: Nordisk familjebok:1926 lest 2. april 2015

 Referanser 

Kategori:Tyske finansministre
Kategori:Regjerende borgermestere av Berlin
Kategori:Personer fra Hannover
Kategori:Fødsler i 1855
Kategori:Dødsfall i 1927